അര്ഹരായ എല്ലാവര്ക്കും ഭൂമി ലഭ്യമാക്കും: മന്ത്രി അഹമ്മദ് ദേവര്കോവില് കാസര്കോട്: ജില്ലയില് അര്ഹരായ എല്ലാവര്ക്കും ഭൂമി ലഭ്യമാക്കുമെന്നും അര്ഹതപ്പെട്ടവര്ക്ക് സാങ്കേതികത്വത്തിന്റെ പേരില് ഭൂമി നിഷേധിക്കുന്ന പ്രവണത അംഗീകരിക്കാനാവില്ലെന്നും മന്ത്രി അഹമ്മദ് ദേവര്കോവില് പറഞ്ഞു. സംസ്ഥാന സര്ക്കാരിന്റെ 100 ദിന കര്മ്മപരിപാടിയുടെ ഭാഗമായി ജില്ലാതല പട്ടയമേള ഉദ്ഘാടനം ചെയ്യുകയായിരുന്നു മന്ത്രി. കാസര്കോട് കളക്ടറേറ്റ് മെയിന് കോണ്ഫറന്സ് ഹാളില് നടന്ന ജില്ലാതല പട്ടയമേളയില് എന്.എ. നെല്ലിക്കുന്ന് എം.എല്.എ അദ്ധ്യക്ഷത വഹിച്ചു. രാജ്മോഹന് ഉണ്ണിത്താന് എം.പി, സി.എച്ച്. കുഞ്ഞമ്ബു എം.എല്.എ എന്നിവര് മുഖ്യാതിഥികളായി. ജില്ലാ പഞ്ചായത്ത് പ്രസിഡന്റ് ബേബി ബാലകൃഷ്ണന്, കാസര്കോട് നഗരസഭാ ചെയര്മാന് അഡ്വ. വി.എം.മുനീര്, കാസര്കോട് ബ്ലോക്ക് പഞ്ചായത്ത് പ്രസിഡന്റ് സി.എ. സൈമ, ചെങ്കള ഗ്രാമ പഞ്ചായത്ത് പ്രസിഡന്റ് ഖാദര് ബദരിയ, പഞ്ചായത്തംഗം പി. ഖദീജ, സബ്കളക്ടര് ഡി.ആര്. മേഘശ്രീ, എ.ഡി.എം. എ.കെ.രമേന്ദ്രന്, വിവിധ രാഷ്ട്രീയകക്ഷി പ്രതിനിധികളായ എം.വി.ബാലകൃഷ്ണന്, വി. രാജന്, പി.കെ. ഫൈസല്,ടി.ഇ. അബ്ദുള്ള, കൈപ്രത്ത് കൃഷ്ണന് നമ്ബ്യാര് എന്നിവര് പരിപാടിയില് സംബന്ധിച്ചു. ജില്ലാ കളക്ടര് ഭണ്ഡാരി സ്വാഗത് രണ്വീര് ചന്ദ് സ്വാഗതവും ഡെപ്യൂട്ടി കളക്ടര് എല്.ആര് കെ. രവികുമാര് നന്ദിയും പറഞ്ഞു. കാസര്കോട് 86, മഞ്ചേശ്വരം 17, വെള്ളരിക്കുണ്ട് 47 ഹോസ്ദുര്ഗ് 52 എന്നിങ്ങനെയാണ് വിവിധ താലൂക്കുകളില് വിതരണം ചെയ്യുന്ന പട്ടയങ്ങളുടെ എണ്ണം.